**Dôvodová správa**

**Všeobecná časť**

Navrhuje sa, aby platiteľ dane mal povinnosť zaplatiť daň z pridanej hodnoty (ďalej len „DPH“) len za faktúry alebo sumy v inom doklade o predaji, ktoré mu boli uhradené. Ak mu boli tieto sumy uhradené len čiastočne, je povinný uhradiť DPH pomerne k výške uhradenej sumy. Cieľom tejto navrhovanej úpravy je predísť tomu, aby boli podnikatelia povinní platiť DPH za faktúry, ktoré im neboli uhradené, čo ich privádza do ťažkej finančnej situácie.

Zároveň sa navrhuje, aby výpočet nadmerného odpočtu bol naviazaný na uhradené faktúry alebo sumy z iných dokladov o kúpe a tiež aby nebolo možné použiť neuhradené faktúry alebo sumy z iných dokladov o kúpe na uplatnenie si nároku na nadmerný odpočet DPH, čo v súčasnosti spôsobuje situáciu, že aj tie osoby, ktoré neuhradili faktúru, si uplatňujú nadmerný odpočet DPH a štát im uhrádza vysoké sumy. Daňový úrad takémuto platiteľovi, ktorý si uplatní nadmerný odpočet alebo zvýši nadmerný odpočet dodatočným daňovým priznaním a zároveň neuhradí faktúry, tento nadmerný odpočet nevráti.

Navrhovanými zmenami sa predíde podvodnému konaniu, ktorého obeťami sa stávajú najmä malí a strední podnikatelia (viď. kauzu „Váhostav“) a zaťažovaniu podnikateľov neopodstatnenými finančnými výdavkami.

Návrh zákona nebude mať vplyv na verejné rozpočty (vyrovnaniu medzi vopred nezaplatenou DPH z neuhradených faktúr a nevrátením uplatneného nadmerného odpočtu DPH pri neuhradení faktúr), môže mať pozitívny vplyv na zamestnanosť a tvorbu pracovných miest (odstránenie nespravodlivej finančnej záťaže podnikateľov a zachovanie podnikov, motivácia podnikať), nemá priamy vplyv na životné prostredie. Má výrazne pozitívny vplyv na podnikateľské prostredie.

Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

**Osobitná časť**

**Čl. I**

K bodu 1

Navrhuje sa, aby platiteľ dane mal povinnosť zaplatiť DPH len za faktúry alebo sumy v inom doklade o predaji, ktoré mu boli uhradené. Ak mu boli tieto sumy uhradené len čiastočne, je povinný uhradiť DPH pomerne k výške uhradenej sumy.

K bodu 2

Navrhuje sa, aby výpočet nadmerného odpočtu bol naviazaný na uhradené faktúry alebo sumy z iných dokladov o kúpe.

K bodu 3

Navrhuje sa, aby nebolo možné použiť neuhradené faktúry alebo sumy z iných dokladov o kúpe na uplatnenie si nároku na nadmerný odpočet DPH. Daňový úrad takémuto platiteľovi, ktorý si uplatní nadmerný odpočet alebo zvýši nadmerný odpočet dodatočným daňovým priznaním a zároveň neuhradí faktúry, tento nadmerný odpočet nevráti.

**Čl. II**

Navrhuje sa účinnosť novely 1. septembra 2015.